Menlopark wen A-bond interhoër op Pilditch | Rekord East
NEWSFLASH: Two injured in Centurion work accident - 9 hours ago
Three men nabbed after police chase - 15 hours ago
Fed up with mass tourism, hotspots like Barcelona take away the welcome mat - 7 hours ago
Menlopark wen A-bond interhoër op Pilditch
Pretoria se top atletiekskole het Vrydag op die Pilditch baan puik prestasies gelewer by die A-bond interhoër byeenkoms.
'n Atleet van die Hoërskool Menlopark seil oor die dwarslat in die hoogspring. Foto: Frans Lombard, ActionpixSA
Van die beste skole-atletiek wat op enige plek in Suid-Afrika gesien kan word, het Vrydag op die Pilditch stadion in Pretoria plaasgevind tydens die A-bond interhoër vir plaaslike skole.
Foto: Frans Lombard, ActionpixSA
Verskeie van Pretoria se beste jeugatlete was in aksie by hierdie byeenkoms en daarom was dit geen verrassing dat die rekords sommer vroeg reeds begin spat het nie. Name soos Ruben Els (Affies, naellope), Thembo Monareng (Garsfontein, naellope), Burger Lamprechts (Garsfontein, gewigstoot/diskus), Taylon Bieldt (Montana, naellope), George Kusche (Affies, middelafstande), Theuns Ehlers (Eldoraigne, naellope en 800m), en Madia Ehlers (Waterkloof, naellope) is in atletiekkringe in Pretoria reeds bekend en nie een van hulle het op die byeenkoms teleurgestel nie.
Die stryd tussen George Kusche en Theuns Ehlers in die 800m vir seuns o.19 was iets wat atletiekpuriste sou laat kwyl. Dit was ’n wêreldklas vertoning vir junior atlete en albei (Kusche 1:49.75s en Ehlers 1:50.4s), asook Henry Kelbrick van Affies wat derde was, het die byeenkomsrekord verpletter.
Monareng se tyd in die 100m vir seuns o.17 (10.57) was ook wêreldklas. Hy het die SA skole rekord met 0.07s misgeloop.
Lampbrechts het ook sy gebruiklike byeenkomsrekord laat spat in die gewigstoot vir seuns o.19 (17,95m), terwyl hy ook die diskus item gewen het.
Onder die dogters het Bieldt nie teleurgestel nie en drie items (100m hekkies, 400m hekkies en 200m naelloop) gewen. Simonay Weitz van Zwartkop se vertoning in die 800m vir dogters o.17 het ook die toeskouers op die punte van hul stoele gehad. Haar tyd van 2:12.81s het ook vir ’n nuwe rekord gesorg.
Afrikaans Hoër Seunskool het uiteindelik die seuns-afdeling op die interhoër gewen, terwyl Afrikaans Hoër Meisieskool in die afdeling vir dogters baas was. Menlopark het die algehele afdeling gewen, gevolg deur Prestige College, terwyl Garsfontein in die derde plek was.